YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (viides jaosto)

27 päivänä kesäkuuta 2000

Asia T-47/97

Olino Plug

vastaan

Euroopan yhteisöjen komissio

”Henkilöstö — Tapaturma — ja ammattitautivakuutus — Henkilöstösääntöjen 73 artikla — Virkamiesten tapaturma — ja ammattitautivakuutusta koskevien määräysten 18 ja 19 artikla — Pysyvä osittainen työkyvyttömyys — Oikeusvoima — Vahingonkorvauskanne”

Täydellinen teksti ranskankielellä II-527

Aihe:

Kanne, jossa kantaja vaatii toisaalta kumoamaan komission implisiittisen päätöksen, jolla se on hylännyt kantajan 22.2.1996 tekemän hakemuksen, joka koski Euroopan yhteisöjen virkamiesten tapaturma- ja ammattitautivakuutusta koskevien määräysten 19 artiklassa tarkoitetun päätöksen tekemistä ilman uusia lääkärinlausuntoja, ja toisaalta korvaamaan kantajalle aiheutuneen vahingon, joka vastaa suuruudeltaan kantajan 13 vuoden palkkaa.

Ratkaisu:

Kanne hylätään. Kantaja vastaa omista oikeudenkäyntikuluistaan ja hänet velvoitetaan korvaamaan komission oikeudenkäyntikulut.

Tiivistelmä

Kumoamistuomion noudattamiseksi ja pannakseen sen täysin täytäntöön toimielimen on otettava huomioon tuomion tuomiolauselman lisäksi tuomiolauselman taustana olevat perustelut, jotka ovat tuomiolauselman välttämätön tuki, sillä perustelut ovat välttämättömiä määritettäessä tuomiolauselman tarkkaa merkitystä. Nimenomaan perusteluissa yksilöidään täsmällisesti se toimenpiteen kohta, joka on katsottu lainvastaiseksi, ja nimenomaan niistä käyvät ilmi tarkasti ne syyt, joiden vuoksi tuomiolauselmassa mainittu toimenpiteen kohta on katsottu lainvastaiseksi ja jotka asianomaisen toimielimen on otettava huomioon, kun se korvaa kumotun toimen toisella toimenpiteellä. (ks. 58 kohta) Viittaukset:asia T-106/92, Frederiksenv. parlamentti, 2.2.1995 (Kok. H. 1995, s. I-A-29 ja II-99, 31 kohta).

Tapaturma- ja ammattitautivakuutusta koskevien määräysten 17-22 artiklasta ilmenee selvästi, että lääketieteelliset asiantuntijat, joihin 18 artiklassa viitataan, ovat niitä, joita toimielin voi pyytää 17 artiklassa tarkoitetun tutkimuksen yhteydessä kootakseen kaikki ne seikat, joiden perusteella voidaan todeta tauti, sen ammatillinen alkuperä sekä olosuhteet, joissa ne ovat ilmenneet. Tähän tutkimusraporttiin, johon on koottu lääketieteellisten asiantuntijoiden lausunnot, perustuvat 19 artiklassa tarkoitetut päätelmät, jotka toimielimen nimeämä tai nimeämät lääkärit esittävät, ja vain nämä päätelmät, tai tarvittaessa lääketieteellisen lautakunnan päätelmät, sitovat toimielintä. Tässä yhteydessä määräysten 18 artiklassa tarkoitettua lääketieteellisen asiantuntijan käsitettä ei pidä sekoittaa määräysten 17 artiklan 2 kohdan kolmannessa alakohdassa ja 19 artiklassa tarkoitettuun “yhden tai useamman toimielinten nimeämän lääkärin päätelmien” hyvin erityiseen käsitteeseen. Vain nimittävän viranomaisen lääkärin lausunto tai lääketieteellisen lautakunnan lausunto, josta ilmenee pysyvän työkyvyttömyyden täsmällinen aste voi olla perusteena sille, että tämä viranomainen tekee päätöksen, jolla myönnetään henkilöstösääntöjen 73 artiklassa tarkoitettu määrä. (ks. 70 ja 71 kohta)

Henkilöstösääntöjen 78 artiklassa tarkoitettu pysyvä työkyvyttömyys vastaa työkyvyttömyyttä ja näin ollen edellyttää työkyvyttömyyseläkkeen kaltaista korvaavaa tuloa, kun taas henkilöstösääntöjen 73 artiklassa tarkoitettu pysyvä työkyvyttömyys merkitsee sitä, että fyysinen tai psyykkinen integriteetti on vahingoittunut. Näin ollen työkyvyttömyys — kykenemättömyys, jota tarkoitetaan henkilöstösääntöjen 78 artiklassa — ja se, että henkilö on henkilöstösääntöjen 73 artiklassa tarkoitetulla tavalla pysyvästi täysin työkyvytön ovat kaksi täysin eri asiaa. Kun mainitussa 73 artiklassa tarkoitettu täysi työkyvyttömyys yleensä merkitsee 100-prosenttista kyvyttömyyttä työhön, käänteinen ei välttämättä pidä paikkaansa, koska virkamies voi olla täysin kykenemätön työhön 78 artiklassa tarkoitetussa merkityksessä, vaikka hän kärsiikin hyvin rajoitetusta osittaisesta työkyvyttömyydestä 73 artiklassa tarkoitetussa merkityksessä. (ks. 73 ja 74 kohta)

Virkamiehellä on oikeus henkilöstösääntöjen 7 artiklassa tarkoitettuihin etuuksiin vain, kun ratkaiseva tekijä eli tapaturma tai ammattitauti ilmenee sen jälkeen kun virkamies on aloittanut tehtävänsä toimielimessä. (ks. 99 kohta)